Trein ontspoor: Dodetal bevestig; styg skerp | Maroela Media
Die polisie in Kroonstad in die Vrystaat het Sondag bevestig dat die dodetal in die Shosholoza Meyl-treinongeluk sedert die aanvanklike ondersoek skerp gestyg het.
Brig. Motantsi Makhele, woordvoerder van die polisie, het gesê die ongeluk het altesaam 19 mense se lewe geëis. Dit volg nadat 'n voorlopige ondersoek vasgestel het dat 12 mense in dié ongeluk dood is.
Makhele sê forensiese toetse het vasgestel dat agt mans, vyf vroue en vier kinders dood is. Volgens haar kon die liggame van twee mense nié uitgeken word nie omdat hulle heeltemal verbrand het.
"Die nadoodse ondersoek duur steeds voort. Forensiese deskundiges van Pretoria gaan met die ondersoek help om die liggame te identifiseer. [Die deskundiges] sal met die familie in verbinding wees om hulle in te lig oor 'n sentrale punt waar die DNS-toetse gedoen sal word."
Prasa het intussen 'n 24 uur-hulpnoodlyn tot stand gebring waar families kan navraag doen oor hul geliefdes wat op die trein was. Vir meer inligting, skakel dié noodlyn by 011 544 9623.
Maroela Media het vroeër berig die trein het omstreeks 09:15 ontspoor toe dit 'n vragmotor getref het wat die treinspoor oorgesteek het en nie betyds uit die pad kon beweeg nie. Die trein was van Port Elizabeth na Johannesburg op pad met 429 passasiers aan boord.
Daar word verneem dat die meeste beseerdes in die voorste waens van die trein was.
alle simpatie aan die geliefdes, familie en vriende van die oorledenes. sterkte.
Ja Snoefie stem saam. Dit is baie sleg en nog die tyd van die jaar wat net begin. Een menslike fout.
Wonder wat het geword van die vragmotor bestuurder. Miljoene rande se skade afgesien van die oorledenis en beseerdes wat geld nie kan koop nie.